Bent Hindrup Andersen (EL), 1997-11-25:
Det er jo en anden melding, end når Det Radikale Venstre nu står her og siger, at nu skal vi være aktive over for havnene, og at man kan støtte dagsordenen.
Men det er måske alle fjordhavnene, man vil opgive, og det må i hvert fald undre lidt, at man siger ét her og samtidig arbejder aktivt for at få lukket en af fjordhavnene og få lavet ejerboliger i stedet for.
Det afgørende for Enhedslisten er at få ændret vægten, balancen, den økonomiske konkurrence mellem lastbiltransporten og coastertrafikken, som efter vores opfattelse skal være kernen i godstransporten.
Det er den, der skal skabe liv i havnene.
Havnene skal ikke være industriarbejdspladser, og der skal heller ikke være ejerboliger.
De skal være trafikhavne, og Danmark har en glimrende mulighed for at få en optimal trafik, hvis blot man begynder at rette op på den skævhed, der er mellem lastbiltrafikken og coastertrafikken, især den mindre coastertrafik.
Det er jo sådan, at kommuner, stat og amter pumper penge i vejanlæg og broer, men når det drejer sig om skibsfarten, er det oplagt, at det er op til skibsfarten selv at klare sig, også med hensyn til havneafgifter og vareafgifter.
For erhvervslivet vil det være den samme udgift, uanset om man transporterer godset på den måde, der har den bedste effekt på miljøet, og det er jo netop med coasterne set i forhold til det store slid på vejene og den store forurening, der skabes af lastbiltransporten.
Det vil ikke koste mere, hvis man bare lægger en afgift på lastbilerne og fører den over til coasterne, og det er afgørende, hvis der skal være liv i havnene, at man fokuserer på coastertrafikken.
Derudover mener vi også, at der skal udvikles et dør til dør-koncept, så vi kan få en effektiv coastertrafik, og så der kan komme et ordentligt system op at stå, hvor f.eks. DSB også kunne være med og eventuelt overtage videretransporten enten på skinner eller på mindre lastbiler ind til byerne.
Men de er ved at gå til spilde, især hvis man skal følge det, som efter min opfattelse er regeringens politik, nemlig at lastbiltrafikken skal bryde sammen af sig selv på EU's landeveje, for så kommer der gang i coasterne af sig selv, når man ikke kan komme frem med lastbilerne.
Men mens vi venter på det, er der jo mange kommunalpolitikere rundt omkring, der siger: Hvad skal vi så bruge havnene til? Så bygger de industrianlæg, der ingen relevans har til havnen, nedlægger spor og gør det meget vanskeligt at genetablere en ordentlig transport.
Derfor mener vi også, det er forkert at lægge op til at forestille sig, at EU kan noget som helst i denne forbindelse.
Det er hovedårsagen til, at vi ikke ønsker at støtte dagsordenen, men stemmer imod den.
Samtidig er det efter vores opfattelse også en fejl, at den ikke fokuserer på netop det, der er problemet, nemlig at få udviklet selve coastertrafikken, så den kan blive livsnerven i de danske havne.
Vi har i øvrigt haft en omfattende forespørgsel om miljøaspekterne.
Dem skal jeg ikke komme ind på, de er indlysende, og jeg regner også med, at de fleste - undtagen Det Radikale Venstre - kan se, at det netop er vigtigt med fjordhavnene, hvor man kommer dybt ind i landet og har et stort opland.
Det er netop vigtigt at opretholde de havne som trafikhavne, hvis man vil det bedste for miljøet, men man må jo komme med en forklaring fra Det Radikale Venstre senere.
»Folketinget opfordrer trafikministeren til i overensstemmelse med regeringens målsætning i trafikplan 2005 at fremlægge en redegørelse for de danske havnes fremtid, herunder forslag til tiltag, der er nødvendige for at sikre havnenes rolle i en fremtidig transportstruktur, hvor coastertrafikken spiller en større rolle end i dag.«